ROZHODNUTIE KOMISIE
zo 7. marca 2008,
ktorým sa mení a dopĺňa dodatok prílohy VI k Aktu o pristúpení Bulharska a Rumunska, pokiaľ ide o určité prevádzkarne na spracovanie mlieka v Bulharsku
[oznámené pod číslom K(2008) 827]
(Text s významom pre EHP)
(2008/209/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Akt o pristúpení Bulharska a Rumunska, a najmä na jeho prílohu VI oddiel B kapitolu 4 odsek f) prvý pododsek,
keďže:
(1)
Aktom o pristúpení Bulharska a Rumunska boli Bulharsku udelené prechodné obdobia na dosiahnutie súladu určitých prevádzkarní na spracovanie mlieka s požiadavkami nariadenia Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (1).
(2)
Dodatok prílohy VI k Aktu o pristúpení sa zmenil a doplnil rozhodnutiami Komisie 2007/26/ES (2) a 2007/689/ES (3).
(3)
Bulharsko poskytlo záruky toho, že dve prevádzkarne na spracovanie mlieka ukončili modernizačný proces a v súčasnosti sú v súlade s právnymi predpismi Spoločenstva. Tieto prevádzkarne môžu oddelene prijímať a spracúvať mlieko, ktoré spĺňa požiadavky EÚ, a mlieko, ktoré ich nespĺňa. Tieto prevádzkarne by sa preto mali doplniť do zoznamu v kapitole II dodatku prílohy VI.
(4)
Dodatok prílohy VI k Aktu o pristúpení Bulharska a Rumunska by sa preto mal zodpovedajúcim spôsobom zmeniť a doplniť.
(5)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Do kapitoly II dodatku prílohy VI k Aktu o pristúpení Bulharska a Rumunska sa dopĺňajú prevádzkarne uvedené v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 7. marca 2008